CELEX: 32020D1479
Language: sl
Date: 2020-10-14 00:00:00
Title: Izvedbeni sklep Komisije (EU) 2020/1479 z dne 14. oktobra 2020 o vzpostavitvi seznama prednostnih nalog za pripravo omrežnih kodeksov in smernic za električno energijo za obdobje 2020–2023 in za plin za leto 2020 (Besedilo velja za EGP)

15.10.2020   
               
               
                  SL
               
               
                  Uradni list Evropske unije
               
               
                  L 338/10
               
            
         IZVEDBENI SKLEP KOMISIJE (EU) 2020/1479
         z dne 14. oktobra 2020
         o vzpostavitvi seznama prednostnih nalog za pripravo omrežnih kodeksov in smernic za električno energijo za obdobje 2020–2023 in za plin za leto 2020
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 715/2009 Evropskega parlamenta in Sveta z dne 13. julija 2009 o pogojih za dostop do prenosnih omrežij zemeljskega plina in razveljavitvi Uredbe (ES) št. 1775/2005 (1) ter zlasti člena 6(1) Uredbe,
         ob upoštevanju Uredbe (EU) 2019/943 Evropskega parlamenta in Sveta z dne 5. junija 2019 o notranjem trgu električne energije (2) ter zlasti člena 59(3) Uredbe,
         ob upoštevanju naslednjega:
         
                     (1)
                  
                  
                     Razvoj in izvajanje omrežnih kodeksov ter smernic sta bistvena za popolnoma integriran notranji trg z energijo. Pravila o notranjem trgu električne energije in plina ustvarjajo institucionalni okvir za pripravo kodeksov. Ta okvir je bil nedavno izboljšan z novo zasnovo trga električne energije, zlasti s sprejetjem Uredbe (EU) 2019/943 v svežnju Čista energija za vse Evropejce (3). V ta namen Agencija za sodelovanje energetskih regulatorjev (v nadaljnjem besedilu: agencija ACER), Evropska mreža operaterjev prenosnih sistemov (v nadaljnjem besedilu: mreža ENTSO), evropsko telo za operaterje distribucijskih sistemov (telo EU ODS) in Evropska komisija tesno sodelujejo z vsemi pomembnimi zainteresiranimi stranmi.
                  
               
                     (2)
                  
                  
                     Področja, kjer je možno pripraviti omrežne kodekse, so navedena v členu 59(1) in (2) Uredbe (EU) 2019/943 in členu 8(6) Uredbe (ES) št. 715/2009. Poleg možnosti za pripravo omrežnih kodeksov lahko Komisija na lastno pobudo pripravi smernice. Področja, kjer je možno pripraviti smernice, so navedena v členu 61(2) Uredbe (EU) 2019/943 in členu 23(1) Uredbe (ES) št. 715/2009. V skladu s členom 59(3) Uredbe (EU) 2019/943 in členom 6(1) Uredbe (ES) št. 715/2009 mora Komisija najprej sestaviti sezname prednostnih nalog z navedbo področij, ki jih je treba vključiti v oblikovanje omrežnih kodeksov. Seznami prednostnih nalog se za sektor električne energije sestavijo vsaka tri leta, za sektor plina pa vsako leto.
                  
               
                     (3)
                  
                  
                     Komisija je že sprejela harmonizirana pravila za električno energijo o dodeljevanju zmogljivosti in upravljanju prezasedenosti, priključitvi proizvajalcev električne energije, priključitvi odjemalcev, visokonapetostnem enosmernem toku, terminskem dodeljevanju zmogljivosti, obratovanju sistema, zahtevah in postopkih za izredne razmere in ponovno vzpostavitev oskrbe ter o izravnavi.
                  
               
                     (4)
                  
                  
                     Sprejeta so bila tudi harmonizirana pravila za plin o postopkih upravljanja prezasedenosti, dodeljevanju zmogljivosti, izravnavi, interoperabilnosti in izmenjavi podatkov ter o harmoniziranih tarifnih strukturah za prenos.
                  
               
                     (5)
                  
                  
                     V ciljno usmerjenem posvetovanju z zainteresiranimi stranmi (4) je večina zainteresiranih strani podprla pripravo harmoniziranih pravil za električno energijo o kibernetski varnosti in o prožnosti na strani odjema. Na področju plina so zainteresirane strani podprle dajanje prednosti že pričetemu delu ter poudarile pomen ustreznega in dobro usklajenega izvajanja omrežnih kodeksov in smernic.
                  
               
                     (6)
                  
                  
                     Ob priznavanju odgovorov zainteresiranih strani in ob upoštevanju novih izzivov glede kibernetske varnosti ter potrebe po preglednem in nediskriminatornem trgu s prožnostjo seznam prednostnih nalog za obdobje 2020–2023 vsebuje harmonizirana pravila o kibernetski varnosti in prožnosti na strani odjema.
                  
               
                     (7)
                  
                  
                     Poleg tega se ob priznavanju odgovorov zainteresiranih strani in ob upoštevanju sedanjega izvajanja obstoječih pravil za plin ne določijo nobena nova področja za pripravo omrežnih kodeksov in smernic za plin za leto 2020 –
                  
               SPREJELA NASLEDNJI SKLEP:
         
            Člen 1
            Seznam prednostnih nalog za pripravo harmoniziranih pravil za električno energijo za obdobje 2020–2023 vsebuje:
            
                        (a)
                     
                     
                        sektorska pravila za kibernetskovarnostne vidike čezmejnega pretoka električne energije, vključno s pravili o skupnih minimalnih zahtevah, načrtovanju, spremljanju, poročanju in kriznem upravljanju;
                     
                  
                        (b)
                     
                     
                        pravila o prožnosti na strani odjema, vključno s pravili o agregaciji, shranjevanju energije in omejevanju odjema.
                     
                  
         
            Člen 2
            Za leto 2020 ni bilo določenih nobenih novih področij za pripravo omrežnih kodeksov in smernic za plin.
         
         
            Člen 3
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 14. oktobra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 211, 14.8.2009, str. 36.
         
            (2)  UL L 158, 14.6.2019, str. 54.
         
            (3)  Sporočilo Komisije Evropskemu parlamentu, Svetu, Evropskemu ekonomsko-socialnemu odboru, Odboru regij in Evropski investicijski banki „Čista energija za vse Evropejce“ (COM(2016) 860 final).
         
            (4)  Odgovori so objavljeni na spletni strani: https://ec.europa.eu/energy/consultations/consultation-establish-priority-list-network-codes_en.